Undirbúningur Donalds Trump fyrir forsetakosningarnar eftir rúm þrjú ár virðist hafinn. Hann hélt fund með Kevin McCarthy, leiðtoga Repúblikana í fulltrúadeild Bandaríkjaþings, á setri sínu í Mar-a-Lago í Flórída í gærkvöld.
Þeir Trump og McCarthy ræddu leiðir til þess að vinna meirihluta í fulltrúadeildinni af Demókrötum í þingkosningum á næsta ári.
Í fréttatilkynningu frá Save America, stjórnmálahóp sem AFP fréttastofan segir tengdan Trump, segir að vinsældir Trumps hafi aldrei verið meiri en nú, og stuðningur hans við frambjóðendur sé einhver sá þýðingarmesti í sögu bandarískra kosninga.
Vel virtist fara á með þeim McCarthy og Trump þrátt fyrir að þingmaðurinn hafi reynt að halda sig fjarri Trump eftir árásina á þinghúsið í byrjun árs. Í yfirlýsingu eftir fundinn segir McCarthy að Trump sé staðráðinn í að hjálpa Repúblikönum að ná kjöri í báðar þingdeildir á næsta ári. Þá skammaði hann Demókrata fyrir að ákæra forseta sem nú sé orðinn óbreyttur borgari.
Afskaplega litlar líkur eru á að Trump verði sakfelldur í öldungadeildinni. Til þess þurfa minnst sautján þingmenn Repúblikana að vera tilbúnir að segja hann sekan, en þeir vilja helst halda sig nærri forsetanum fyrrverandi. Nýlegar kannanir sýna nefnilega að Trump er enn vinsæll meðal kjósenda Repúblikana, og vilja þeir því ekki fjarlægjast forsetann of mikið.